辛丑殘臘前一日扁舟東歸阻風馬當乞靈祠下
作者：楊冠卿
朝代：宋

paragraphs: 維舟桑落洲，十日風和雨。
雨餘江波平，山橫眉黛嫵。
急呼黄帽郎，來扣靈真宇。
椒桂薦芳馨，魚龍忽掀舞。
巨浪拍天浮，萬疊震鼉鼓。
淮洲十里間，蜚檝不可渡。
三老前跪陳，珍貝非神予。
願言點歸裝，勿爲神所怒。
我生窶且貧，窮塗一羈旅。
照乘乏明珠，落霞有佳句。
稽首謝龍君，放我扁舟去。